વિશ્વરૂપના પિતાનું નામ ત્વષ્ટા. ત્વષ્ટાએ જાણ્યું કે ઈન્દ્રએ મારા પુત્રનું મસ્તક કાપી નાખ્યું. આથી ત્વષ્ટા ક્રોધે ભરાયો અને ઈન્દ્રને મારવાનો સંકલ્પ કરી યજ્ઞનો આરંભ કર્યો. ‘ઈન્દ્રશત્રુ વિવર્ધસ્વ’ નામના મંત્રજાપથી યજ્ઞમાં મંત્રનો હોમ કરવાનો હતો પણ ભૂલથી ત્વષ્ટાએ ઈન્દ્રશત્રૂ વિવર્ધસ્વ બોલાઈ ગયું. એટલે કે, હ્રસ્વ ‘ઉ’ દીર્ધ કર્યો આથી તેનો અર્થ પલટાઈ ગયો. વેદમંત્રોમાં ઉચ્ચારનું ખૂબ જ ધ્યાન રાખવું જોઈએ નહીંતર તેનો અર્થ બદલાઈ જાય છે અને આપણને વિપરીત ફળ પણ મળવાની સંભાવના છે. આ પ્રમાણે ત્વષ્ટાને ખોટા ઉચ્ચારનું વિપરીત ફળ મળ્યું આથી યજ્ઞના અંતે ઉત્પન્ન થયેલો ભયંકર વૃત્રાસૂરનો ઈન્દ્રના હાથે નાશ થયો.